LIETUVOS RESPUBLIKOS FINANSŲ MINISTRAS

ĮSAKYMAS

DĖL ATLYGIO UŽDAROSIOS AKCINĖS BENDROVĖS ŽEMĖS ŪKIO PASKOLŲ GARANTIJŲ FONDO STEBĖTOJŲ TARYBOS NARIAMS NUSTATYMO

2022 m. spalio 28 d. Nr. 1K-358

Vilnius

Vadovaudamasi Lietuvos Respublikos akcinių bendrovių įstatymo 29 straipsnio 6 dalimi, Valstybės turtinių ir neturtinių teisių įgyvendinimo valstybės valdomose įmonėse tvarkos aprašo, patvirtinto Lietuvos Respublikos Vyriausybės 2012 m. birželio 6 d. nutarimu Nr. 665 „Dėl Valstybės turtinių ir neturtinių teisių įgyvendinimo valstybės valdomose įmonėse tvarkos aprašo patvirtinimo“, 46 ir 701 punktais, Lietuvos Respublikos Vyriausybės 2022 m. balandžio 13 d. nutarimo Nr. 354 „Dėl valstybei nuosavybės teise priklausančių akcijų perdavimo Lietuvos Respublikos finansų ministerijai“ 2 punktu, Lietuvos Respublikos Vyriausybės 2015 m. spalio 14 d. nutarimo Nr. 1092 „Dėl Atlygio valstybės valdomų įmonių ir savivaldybių valdomų įmonių kolegialių organų nariams mokėjimo tvarkos aprašo patvirtinimo ir valstybės valdomų įmonių ir savivaldybių valdomų įmonių kolegialių organų narių civilinės atsakomybės draudimo“ 2.1 papunkčiu, Atlygio valstybės valdomų įmonių ir savivaldybių valdomų įmonių kolegialių organų nariams mokėjimo tvarkos aprašo, patvirtinto Lietuvos Respublikos Vyriausybės 2015 m. spalio 14 d. nutarimu Nr. 1092 „Dėl Atlygio valstybės valdomų įmonių ir savivaldybių valdomų įmonių kolegialių organų nariams mokėjimo tvarkos aprašo patvirtinimo ir valstybės valdomų įmonių ir savivaldybių valdomų įmonių kolegialių organų narių civilinės atsakomybės draudimo“, 8.1, 8.2 papunkčiais ir 9 punktu:

1. N u s t a t a u:

1.1. nepriklausomo uždarosios akcinės bendrovės Žemės ūkio paskolų garantijų fondo (toliau – Bendrovė) stebėtojų tarybos nario ir nario, kuris yra kitas atranką inicijuojančio subjekto pasirinktas asmuo, mėnesinio atlygio už Bendrovės stebėtojų tarybos nario veiklą Bendrovės stebėtojų taryboje dydį – 1/4 Bendrovės vadovo 2021 metų vidutinio mėnesinio darbo užmokesčio;

1.2. valstybės tarnautojo, einančio Bendrovės stebėtojų tarybos nario pareigas, mėnesinio atlygio už Bendrovės stebėtojų tarybos nario veiklą Bendrovės stebėtojų taryboje dydį – 1/8 Bendrovės vadovo 2021 metų vidutinio mėnesinio darbo užmokesčio;

1.3. Bendrovės stebėtojų tarybos pirmininko mėnesinio atlygio už Bendrovės stebėtojų tarybos nario veiklą Bendrovės stebėtojų taryboje dydį – 1/3 Bendrovės vadovo 2021 metų vidutinio mėnesinio darbo užmokesčio.

2. Į g a l i o j u Bendrovės direktorių (su teise perįgalioti) pasirašyti su Bendrovės stebėtojų tarybos nariais pakeistas Bendrovės stebėtojų tarybos nario veiklos Bendrovės stebėtojų taryboje sutartis.

Finansų ministrė	Gintarė Skaistė